VENDIM

Nr. 180, datë 20.11.2019
MBI KËRKESËN E SHOQËRISË “HERA” SHPK, PËR SHTYRJEN E AFATEVE TË VENDIMIT NR. 61, DATË 2.11.2007, TË NDRYSHUAR
Në mbështetje të nenit 16, të ligjit nr. 43/2015 “Për sektorin e energjisë elektrike”, të ndryshuar; të neni 67, 85 dhe 104, pika 3, të ligjit nr. 44/2015 “Kodi i Procedurave Administrative”, si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e ERE nr. 96, datë 17.6.2016, bordi i ERE-s, në mbledhjen e tij të datës 20.11.2019, mbasi shqyrtoi relacionin me nr. 102/10 prot., datë 12.11.2019, të Drejtorisë së Licencimit, Autorizimeve dhe Mbikëqyrjes, lidhur me kërkesën e shoqërisë “HERA” sh.p.k., për shtyrjen e afateve të vendimit nr. 61, datë 2.11.2007, të ndryshuar,
konstatoi se: 

- Shoqëria “Hera” sh.p.k. është licencuar nga ERE-ja me vendimin nr. 61, datë 2.11.2007, në aktivitetin e ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike (parku eolik Pogradec dhe Korçë) me fuqi 150 mw, me kusht zbatimin e sa parashikuar në licencën tip të miratuar nga bordi i komisionerëve të ERE-s për aktivitetin e ndërtimit dhe prodhimit të energjisë elektrike. 

- Në vijim të këtij licencimi, e pas kërkesës së subjektit, ERE-ja ka miratuar shtyrjen e afateve të ndërtimit, instalimit dhe shfrytëzimit të centraleve elektrike me erë për parkun eolik Pogradec dhe Korçë (Projekti KAPPET), si dhe prodhimin e energjisë elektrike prej tyre me vendimet nr. 56, datë 25.8.2010 dhe nr. 136, datë 15.11.2013.
- ERE-ja, me vendimin nr. 6, datë 10.1.2018, “Mbi shtyrjen e afatit për realizimin e kushteve të vendosura nga ERE-ja, shoqërisë ‘Hera’ sh.p.k., mbajtëse e licencës nr. 49, seria NPM07P, ‘Për ndërtimin, instalimin, shfrytëzimin dhe prodhimin e energjisë elektrike nga centralet eolike’”, ka vendosur: Shtyrjen e afatit për realizimin e kushteve të vendosura nga ERE-ja në pikën 1 dhe 4, të vendimit nr. 61, datë 25.11.2007 “Për dhënien e licencës për ndërtim, instalim dhe shfrytëzim të centraleve elektrike me erë, si dhe prodhimin e energjisë elektrike nga këto centrale (Projekti KAPPET)”, të ndryshuar, shoqërisë “Hera” sh.p.k., mbajtëse e licencës nr. 49, seria NPM07P, “Për ndërtimin, instalimin, shfrytëzimin dhe prodhimin e energjisë elektrike nga centrale eolike”, deri në datën 15.11.2019.

- Shoqëria “Hera” sh.p.k. i është drejtuar ERE-s me shkresat nr. 556 prot., datë 16.9.2019 dhe nr. 556/1 prot., datë 16.9.2019, duke kërkuar shtyrjen e afatit të plotësimit të kushteve, me qëllim që të sigurojë kohën e mjaftueshme për zhvillimin e këtij projekti. Shoqëria HERA sh.p.k. kërkon nga ERE-ja marrjen në shqyrtim të kërkesës për shtyrjen e afatit të licencës për një periudhë kohe të paktën prej 48 muajsh, ose për çdo periudhë tjetër që ERE-ja do të vlerësojë për të mundësuar zhvillimin e projektit.
- Shoqëria ka përcjellë në ERE, bashkëlidhur kërkesës së saj, raportin e studimit të fizibilitetit dhe raportet e studimit të erës në zonën e projektit të kryera nga studio të specializuara.
- Shoqëria “Hera” sh.p.k. i është drejtuar ERE-s duke kërkuar shtyrjen e afatit të plotësimit të kushteve me 48 muaj, me qëllim që të sigurojë kohën e mjaftueshme për zhvillimin e këtij projekti. 

- Shoqëria “Hera” sh.p.k. ka përcjellë studimin e fizibilitetit për projektin KAPPET, të kryer nga Encon Consulting Albania.

- Shoqëria nuk ka depozituar marrëveshjen nr. 857/1, datë 22.7.20107, të lidhur midis shoqërisë HERA sh.p.k. dhe OST sh.a. për pikën e lidhjes me sistemin.

- Rezulton se shoqëria “HERA” sh.p.k., ka kryer të gjitha pagesat e rregullimit ndaj ERE-s.
- Nga argumentet, shpjegimet dhe dokumentacioni i përcjellë nga aplikuesi, me qëllim shtyrjen e afateve të vendimit të bordit të ERE, sipërcituar, nuk rezulton të jenë dhënë prova të mjaftueshme dokumentare të tilla që të çojnë ERE-n në marrjen e një vendimi për miratimin e kërkesës për shtyrje.

- Neni 67, i Kodit të Procedurave Administrative parashikon se: 

1. Organi publik, që është kompetent për marrjen e vendimit përfundimtar, mund të marrë edhe vendime të ndërmjetme, kur gjykohet se mosmarrja e masave të caktuara do të shkaktonte një dëm të rëndë e të pariparueshëm mbi interesin publik, apo të drejtave ose interesave të ligjshëm të palëve.

2. Vendimet e ndërmjetme mund të merren me nismën e organit publik ose me kërkesën e palëve të interesuara.

- Kodi i procedurave Administrative në nenin 85, pika 3 të tij parashikon se: Në ato raste kur informacioni apo dokumentet e kërkuara nga palët janë të domosdoshme për shqyrtimin e pretendimit të ngritur nga vetë palët, procedura pezullohet deri në sigurimin e informacionit dhe palët njoftohen për këtë gjë.

- Në përputhje me objektin e veprimtarisë së saj, siç parashikuar në nenin 22, të ligjit nr. 43/2015 “Për sektorin e energjisë elektrike”, të ndryshuar, ERE-ja mund të ushtrojë aktivitetin e saj monitorues me qëllim marrjen e të gjithë informacionit të nevojshëm nga i licencuari, për të krijuar bindjen e plotë e të arsyeshme se kërkesa e paraqitur plotëson kushtet ligjorë, administrativ dhe teknik për t’u pranuar.
Për gjithë sa më sipër cituar, bordi i ERE-s, 

VENDOSI:

1. Të pezullojë shqyrtimin e kërkesës së shoqërisë “HERA” sh.p.k., për shtyrjen e afateve të vendimit nr. 61, datë 2.11.2007, të bordit të ERE-s, “Për licencimin e shoqërisë ‘HERA’ sh.p.k. në aktivitetin e ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike (parku eolik Pogradec dhe Korçë)” deri në përfundimin e monitorimit të përcaktuar në pikën 2 të këtij vendimi. 

2. Të ushtrojë monitorim pranë subjektit “HERA” sh.p.k. për të evidentuar, dokumentuar e shqyrtuar të gjitha rrethanat të cilat aplikuesi pretendon se i kanë pamundësuar zbatimin e kushteve dhe afateve të parashikuara në vendimin e bordit të komisionerëve të ERE-s nr. 61, datë 2.11.2007, “Për licencimin e shoqërisë ‘HERA’ sh.p.k.”, të ndryshuar, si dhe për të analizuar pasqyrat financiare të shoqërisë për të verifikuar shpenzimet e kryera deri më sot.
3. Afati i pezullimit të parashikuar në pikën 1 të këtij vendimi, përfundon jo më vonë se 90 ditë nga hyrja në fuqi e këtij vendimi.

4. Aplikuesi, shoqëria “HERA” sh.p.k., është përgjegjëse për marrjen e të gjitha masave për të siguruar çdo dokumentacion të nevojshëm, me qëllim përfundimin e monitorimit të parashikuar në këtë vendim, në afat. 
5. Drejtoria e Licencimit, Autorizimeve dhe Mbikëqyrjes të njoftojë aplikuesin lidhur me vendimin e bordit të ERE-s. 

Ky vendim hyn në fuqi menjëherë. 

Për këtë vendim mund të kërkohet rishikim brenda 7 ditëve kalendarike nga marrja dijeni, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.
KRYETAR
Petrit Ahmeti 

